CELEX: 32019D0081
Language: sk
Date: 2019-01-17 00:00:00
Title: Vykonávacie rozhodnutie Komisie (EÚ) 2019/81 zo 17. januára 2019, ktorým sa mení príloha I k vykonávaciemu rozhodnutiu (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch [oznámené pod číslom C(2019) 102] (Text s významom pre EHP)

21.1.2019   
               
               
                  SK
               
               
                  Úradný vestník Európskej únie
               
               
                  L 18/43
               
            
         VYKONÁVACIE ROZHODNUTIE KOMISIE (EÚ) 2019/81
         zo 17. januára 2019,
         ktorým sa mení príloha I k vykonávaciemu rozhodnutiu (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch
         
            
               [oznámené pod číslom C(2019) 102]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 14 ods. 2, článok 19 ods. 1 písm. a), článok 19 ods. 3 písm. a) a článok 19 ods. 4 a 6,
         so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3,
         keďže:
         
                     (1)
                  
                  
                     V smernici 92/119/EHS sa stanovujú všeobecné kontrolné opatrenia, ktoré sa majú uplatňovať v prípade výskytu ohniska určitých chorôb zvierat vrátane nodulárnej dermatitídy (ND). Tieto kontrolné opatrenia pozostávajú zo zriadenia ochranných zón (ďalej len „ochranné pásma“) a zón dohľadu (ďalej len „pásma dohľadu“) okolo postihnutého podniku a stanovuje sa v nich aj núdzová vakcinácia v prípade výskytu ohniska ND ako doplnok k ďalším kontrolným opatreniam.
                  
               
                     (2)
                  
                  
                     Vykonávacím rozhodnutím Komisie (EÚ) 2016/2008 (5) sa stanovujú opatrenia na kontrolu zdravia zvierat, ktoré sa majú prijať v súvislosti s výskytom ohnísk nodulárnej dermatitídy v členských štátoch alebo ich častiach, ktoré sú uvedené v prílohe I k uvedenému rozhodnutiu, vrátane minimálnych požiadaviek na programy vakcinácie proti nodulárnej dermatitíde, ktoré členské štáty predkladajú Komisii na schválenie. Vo vykonávacom rozhodnutí (EÚ) 2016/2008 sa „infikované pásmo“ vymedzuje ako časť územia členského štátu uvedená v časti II prílohy I k danému rozhodnutiu, ktorá zahŕňa oblasť, kde bola potvrdená nodulárna dermatitída, a všetky ochranné pásma a pásma dohľadu stanovené v súlade so smernicou 92/119/EHS a oblasti, kde po schválení vakcinačných programov možno vykonať vakcináciu proti nodulárnej dermatitíde. Vymedzuje sa v ňom aj „pásmo bez výskytu s vakcináciou“ ako časť územia členského štátu uvedená v časti I danej prílohy, ktorá zahŕňa oblasti mimo infikovaných pásiem, kde sa po schválení vakcinačných programov vykonáva vakcinácia proti nodulárnej dermatitíde.
                  
               
                     (3)
                  
                  
                     V auguste 2015 bola nodulárna dermatitída prvýkrát potvrdená v Grécku. V roku 2016 sa vyskytli prípady ND v Bulharsku a ďalšie prípady v Grécku, ako aj v niekoľkých susedných tretích krajinách. V roku 2017 sa ND v menšej miere vyskytovala v juhovýchodnej Európe, pričom choroba sa opakovane plošne zaznamenala v Albánsku a niekoľko ďalších sporadických ohnísk sa vyskytlo v Grécku a v bývalej Juhoslovanskej republike Macedónsko.
                  
               
                     (4)
                  
                  
                     V roku 2018 došlo k zlepšeniu epidemiologickej situácie v súvislosti s ND a v žiadnom členskom štáte ani v žiadnej susednej tretej krajine juhovýchodnej Európy (vynímajúc Turecko) nebol zaznamenaný žiadny prípad nodulárnej dermatitídy.
                  
               
                     (5)
                  
                  
                     V reakcii na ohniská ND dotknuté členské štáty, konkrétne Grécko a Bulharsko, ako aj postihnuté susedné tretie krajiny zaviedli na svojich územiach programy hromadnej vakcinácie živého hovädzieho dobytka, ako aj divých prežúvavcov chovaných v zajatí. V rokoch 2016 a 2017 zaviedlo program hromadnej vakcinácie proti ND aj Chorvátsko, kde sa nodulárna dermatitída doposiaľ neobjavila, ako preventívne opatrenie vzhľadom na epidemiologickú situáciu v susedných členských štátoch a tretích krajinách. Komisia schválila programy vakcinácie proti nodulárnej dermatitíde v Grécku, Bulharsku a Chorvátsku vykonávacím rozhodnutím Komisie (EÚ) 2016/2009 (6).
                  
               
                     (6)
                  
                  
                     Európsky úrad pre bezpečnosť potravín (EFSA) vydal k nodulárnej dermatitíde od prvého výskytu tejto choroby v kontinentálnej Európe urgentné poradné stanovisko prijaté 29. júla 2016 (7) a tri správy – „Nodulárna dermatitída: I. Zber a analýza údajov“ schválená 27. marca 2017 (8), „Nodulárna dermatitída II. Zber a analýza údajov“ schválená 29. januára 2018 (9) a „Nodulárna dermatitída: vedecká a technická pomoc pri kontrole a dohľade“ schválená 28. septembra 2018 (10). Podľa všetkých týchto vedeckých prác možno hromadnou vakcináciou proti nodulárnej dermatitíde (ak sa vykoná správne) dostať chorobu pod kontrolu tým, že sa zabráni vzniku nových ohnísk.
                  
               
                     (7)
                  
                  
                     Hromadná vakcinácia proti nodulárnej dermatitíde vo všetkých členských štátoch a susediacich tretích krajinách juhovýchodnej Európy, ktoré boli nodulárnou dermatitídou postihnuté, pokračovala aj v roku 2018.
                  
               
                     (8)
                  
                  
                     Od začiatku roka 2018 Chorvátsko vzhľadom na priaznivú epidemiologickú situáciu v danom členskom štáte a v susedných tretích krajinách ukončilo vakcináciu proti ND. Namiesto toho začalo Chorvátsko vykonávať program dohľadu nad ND, ktorý schválila Komisia. Program zahŕňa klinický, virologický a sérologický dohľad s dôrazom na rizikové oblasti v blízkosti členských štátov a susedných tretích krajín, kde sa v posledných rokoch zaznamenali ohniská výskytu ND.
                  
               
                     (9)
                  
                  
                     V súlade s článkom 11.9.4 Kódexu zdravia suchozemských zvierat Svetovej organizácie pre zdravie zvierat (OIE), v prípade preventívnej vakcinácie vykonanej v krajine alebo pásme bez výskytu nodulárnej dermatitídy v reakcii na hrozbu, ale bez zaznamenaného prípadu nodulárnej dermatitídy možno štatút bez výskytu chorôb obnoviť osem mesiacov po poslednej vakcinácii, ak sa vykonal klinický, virologický a sérologický dohľad v súlade s článkom 11.9.15 uvedeného kódexu.
                  
               
                     (10)
                  
                  
                     Podľa správy, ktorú Chorvátsko predložilo Komisii 13. októbra 2018, výsledky klinického, virologického a sérologického dohľadu nepoukazujú na akúkoľvek prítomnosť ND na jeho území. Chorvátsko teda spĺňa všetky požiadavky OIE na štatút bez výskytu nodulárnej dermatitídy, keďže sa nezaznamenali žiadne prípady tejto choroby a od poslednej vakcinácie proti nodulárnej dermatitíde uplynulo viac ako osem mesiacov. V danom členskom štáte je preto vhodné zrušiť obmedzenia spojené s vakcináciou proti nodulárnej dermatitíde.
                  
               
                     (11)
                  
                  
                     Chorvátsko by sa teda malo vypustiť zo zoznamu členských štátov s „pásmami bez výskytu s vakcináciou“ v prílohe I k vykonávaciemu rozhodnutiu (EÚ) 2016/2008.
                  
               
                     (12)
                  
                  
                     Príloha I k vykonávaciemu rozhodnutiu (EÚ) 2016/2008 by sa preto mala zodpovedajúcim spôsobom zmeniť.
                  
               
                     (13)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Príloha I k vykonávaciemu rozhodnutiu (EÚ) 2016/2008 sa nahrádza textom uvedeným v prílohe k tomuto rozhodnutiu.
         
         
            Článok 2
            Toto rozhodnutie je určené členským štátom.
         
         
            V Bruseli 17. januára 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Ú. v. ES L 62, 15.3.1993, s. 69.
         
            (4)  Ú. v. ES L 18, 23.1.2003, s. 11.
         
            (5)  Vykonávacie rozhodnutie Komisie (EÚ) 2016/2008 z 15. novembra 2016 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch (Ú. v. EÚ L 310, 17.11.2016, s. 51).
         
            (6)  Vykonávacie rozhodnutie Komisie (EÚ) 2016/2009 z 15. novembra 2016, ktorým sa schvaľujú programy vakcinácie proti nodulárnej dermatitíde predložené členskými štátmi (Ú. v. EÚ L 310, 17.11.2016, s. 66).
         
            (7)  Vestník EFSA (EFSA Journal) (2016) 14(8):4573.
         
            (8)  Vestník EFSA (EFSA Journal) (2017) 15(4):4773.
         
            (9)  Vestník EFSA (EFSA Journal) (2018) 16(2):5176.
         
            (10)  Vestník EFSA (EFSA Journal) (2018) 16(10):5452.
      
      
         
            PRÍLOHA
            
               
                  
                     „PRÍLOHA I
                     ČASŤ I
                     „Pásma bez výskytu s vakcináciou“
                     1.   Bulharsko
                     
                     
                              
                                 A)
                              
                              
                                 Tieto provincie v Bulharsku:
                                 
                                             —
                                          
                                          
                                             provincia Burgas,
                                          
                                       
                                             —
                                          
                                          
                                             provincia Varna,
                                          
                                       
                                             —
                                          
                                          
                                             provincia Dobrič,
                                          
                                       
                                             —
                                          
                                          
                                             provincia Razgrad,
                                          
                                       
                                             —
                                          
                                          
                                             provincia Silistra,
                                          
                                       
                                             —
                                          
                                          
                                             provincia Ruse,
                                          
                                       
                                             —
                                          
                                          
                                             provincia Pleven.
                                          
                                       
                           
                              
                                 B)
                              
                              
                                 Tieto obce v Bulharsku:
                                 
                                             —
                                          
                                          
                                             obce Opaka, Popovo a Antonovo v provincii Targovište,
                                          
                                       
                                             —
                                          
                                          
                                             obce Šumen, Kaspičan, Novi Pazar, Nikola Kozlevo, Kaolinovo, Venec a Hitrino v provincii Šumen,
                                          
                                       
                                             —
                                          
                                          
                                             obce Svištov, Polski Trambeš a Stražica v provincii Veliko Tarnovo.
                                          
                                       
                           2.   Grécko
                     
                     Tieto regióny v Grécku:
                     
                                 —
                              
                              
                                 región Iónske ostrovy okrem regionálnej jednotky Kerkyra,
                              
                           
                                 —
                              
                              
                                 región Severný Aegean okrem regionálnej jednotky Limnos,
                              
                           
                                 —
                              
                              
                                 región Južný Aegean,
                              
                           
                                 —
                              
                              
                                 región Kréta.
                              
                           ČASŤ II
                     „Infikované pásma“
                     1.   Grécko
                     
                     
                              
                                 A)
                              
                              
                                 Tieto regióny v Grécku:
                                 
                                             —
                                          
                                          
                                             región Attika,
                                          
                                       
                                             —
                                          
                                          
                                             región Stredné Grécko,
                                          
                                       
                                             —
                                          
                                          
                                             región Stredná Macedónia,
                                          
                                       
                                             —
                                          
                                          
                                             región Východná Macedónia a Trácia,
                                          
                                       
                                             —
                                          
                                          
                                             región Epirus,
                                          
                                       
                                             —
                                          
                                          
                                             región Peloponéz,
                                          
                                       
                                             —
                                          
                                          
                                             región Tesália,
                                          
                                       
                                             —
                                          
                                          
                                             región Západné Grécko,
                                          
                                       
                                             —
                                          
                                          
                                             región Západná Macedónia.
                                          
                                       
                           
                              
                                 B)
                              
                              
                                 Tieto regionálne jednotky v Grécku:
                                 
                                             —
                                          
                                          
                                             regionálna jednotka Limnos,
                                          
                                       
                                             —
                                          
                                          
                                             regionálna jednotka Kerkyra.
                                          
                                       
                           2.   Bulharsko
                     
                     Celé územie Bulharska okrem oblastí uvedených v časti I.
                  
               “